Kereta Api Belantak Ba Barcelona, Siku Mansa Bebadi Nyawa, 100 Iku Bakal – TVS-TVSARAWAK\nPrevious Video Bangladesh Stops Rohingya Trying to Get to Malaysia\nNext Video SDB Bakal Ditubuhkan Demi Pembangunan Sibu\nKereta Api Belantak Ba Barcelona, Siku Mansa Bebadi Nyawa, 100 Iku Bakal\nSDB Bakal Ditubuhkan Demi Pembangunan Sibu\nDua buah kereta api pasinjir belantak ba trek besemak Barcelona ari lima tu kemari, lalu munuh siku mansa sereta 100 iku agi bakal mimit.\nKededua Kereta api komuter nya belantak malam ari entara mengeri Sant Vicenc de Castellet enggau Manresa, tunga barat laut Barcelona nitihka padah servis penusah ngenyit pelilih menu Catalonia ba dalam tweeter.\nTiga iku pasinjir balat bakal enggau semak 100 iku agi mansa semina bakal mimit.\nSebedau tu, sebuah kereta api nya benung nuju ke Barcelona enggau sebuah agi benung nuju ke Manresa, tunga timur laut Sepanyol,rambau kededua kereta api nya belantak ba trek ke sama.\nBerebak enggau nya, Imej tauka gambar ke diayanka ba TV Catalan TV3 ngayan bisi besi ke ngasuh kededua keretapi nya belantak sereta bala pasinjir benung dipindah ngagai trek sepiak kandang endur penusah belantak nya nyadi.\nPENUSAH RIBUT MERI PENANGGUL NGAGAI PERANAK SYDNEY\nBeribu buah genturung pendiau, putus bekal karan ketegal penusah ribut taufan ke nyadi ba mengeri besai Australia nya lalu ngujungka penyekut jalai alun nyadi enggau mayuh entukar tengelam ba dalam ai.\nPenusah ujan bangat enggau ribut kudi nyadi ba Sydney lemai kemari, enggau penyampau ujan dirikotka 60 milimeter ba sekeda kandang endur.\nNangkan ke nya, tunga barat Sydney mega napi penusah bah ngenyit berindik ari gaya ujan nyau semak 42 milimeter dirikotka ba dalam timpuh 30 minit.\nNitihka Pengari Biro Meteorologi News South Wales, Byron Doyle madahka, gaya ribut bepuput enggau belubah enggau gaya angin ke lembap tang angat bepuput ba sepemanjai pantai sereta ngasuh gaya pemasah angin makin niki.\nBerebak enggau nya Imej tauka gambar kereta tengelam dalam ai ba jalai besai, lampu trafik padam sereta mayuh pun kayu tumbang ngerekai ba laman rama.\nJULUK ATI PUNTAN ENDA ULIH NYADI NYATA\nPenyaga gol ke nerima janji deka dipatau Kelab Eropah, siku agi pemain pengetan ke ngarap ulih nyadi pemain profesional sebak enggau petunggal iya.\nPia mega, siku penyerang main bol deka nitihka bekau “striker” entarabansa Diego Costa lalu tetiap iku sida ngeletak juluk sereta tagit ke sama.\nSemua sida bekejang ninggalka sida sebilik ketegal deka nyadi pemain bol profesional sereta ngarapka diri ulih nyadi bintang main bol pegari Brazil jemah ila, lalu juluk nya ulih dijapai sepengudah tama ngagai akademi main bol Kelab Brazil ke pemadu popular.\nTang, semua juluk sida, penyulut ke dikinginka enggau pengaga ati sida sebilik puntan enda nyadi nyata sepengudah sida bebadi nyawa ketegal penusah angus ke nyadi ba kuartes kelab Rio de Janeiro Flamengo ari lima tu sarinya.\nSemua mansa ke bebadi nyawa manggai sepuluh iku ba palan latih Flamengo ke diempu Urubu ke endur presiden tim nya madah penusah ke nyadi nya pemadu ngalit ke ati ke kala nyadi dalam timpuh 123 taun.